  Виталий Пронин Алнаш ёросысь Писэйгуртысь дышетӥсь Н. ДаниловаПиналъёсты яратӥськод ке «Дышетон» нацпроект чотын шаерысьтымы 12 дышетӥсьёсты Россия туэ пусъе 200 сюрс коньдон премиен. Республикаямы шуизы: усто дышетӥсьёсмы асьмелэн шӧдскымон тросгес. Соин ик эшшо сюзэ сӥлы каро быдэн 50 сюрс манетэн.Удыс праздниксы азьын шаерысьтымы устоосыз дышетӥсьёс люкаськизы Президент Александр Волков доры.- Та ӵошатсконэ мон нырысьсэ пыриськи, соку ик вормисьёс радэ шеди, - шуэ Алнаш ёросысь Писэйгурт школаысь биологиен но химиен дышетӥсь Надежда Данилова. - Кызьы уд шумпоты Президентлэн юртаз вуэмедлы! Берло ужам аръёсылы йылпумъян лэсьтэм кадь та луэ. Иське, тыршемелэн пайдаез вань, сое адӟо.Надежда Данилова 29-тӥ арзэ одӥг школаын ужа ни. Со  - Россиысь огъя тодон-валан сётон удысын дано ужась, пусъемын Удмурт Республикалэн Данъян грамотаеныз но трос таукаронъёсын. Визьнодам пиналъёсыз мыло-кыдо пырисько пӧртэм конкурсъёсы, кужымзэс мертаны уг кышкало олимпиадаосын. Кылем арын ветлӥзы Россиысь дышетонъя но производствоя бригадаослэн слётазы. Школа бере татысь тросэз нылпиос эмъян удысэ вамышто, быръё спорт, биология но химия факультетъёсы.- Уждэ, нылпиосты яратӥськод ке, школаын чик но секыт ӧвӧл, - ватса Надежда Константиновна. - Соос ӵаш поттыса шудо, куддыр доре ужъёссэс уг быдэсто  ке, малы та понна вожомод? Таӵе дыръя ӵошен урокъёс бере кылиськом, валамтэ темаосты сэрттӥськом-пертчиськом...Шумпотоно удмурт дышетӥсьёсмы понна. «Дышетон» нацпроект чотын вормисьёс пӧлын котьку но чузъясько соослэн нимъёссы. Кузебай Герд нимо гимназиысь Надежда Демакова,  Светлана Ильина, Пичи Пурга ёросысь Кечол школаысь Нина Ермокина, Эгралась 1 номеро школаысь Лидия Белых... Удмурт кылъя но литературая дышетӥсьёслэсь данзэс туэ уката вылӥе ӝутӥз Можга ёросысь Пазял школаысь Олег Чувашов, Россиысь анай кылъя но литературая дышетӥсьёс пӧлын вормисе потыса.Республикаысьтымы пиналъёс мыло-кыдо  дышето кунгожсьӧр кылъёсты но. Уката но - дышетӥсьсылы синмаськемын, солэсь одӥг верам кылзэ но кылытэк кельтэмзы уг поты ке. Сыӵе луэ Сарапулысь 20 номеро школаысь англи кылъя визьнодась Юлия Каракулова. Со шедиз Россиын пусъем 12 асьме дышетӥсьёсмы пӧлы.- Мынам песянае но, анае но дышетӥсьёс вал. Дышетон удысэз бырйизы сузэръёсы, огъя ужам стажмы 240 ар люкаськемын ни, - шуиз Юлия Сергеевна.Юлия Каракулова вань визьнодасьёслэн нимынызы тау кариз Президентлы дышетон удыслы нимысьтыз саклык висъямез понна.Элина Кумачёва  